Sodba IV Ips 172/2010
Datum: 2010-11-23T01:00:00.000+01:00
ecli: ECLI:SI:VSRS:2010:IV.IPS.172.2010
sodisce: Vrhovno sodišče
oddelek: Kazenski oddelek
podrocje: PREKRŠKOVNO PROCESNO PRAVO
institut: zahteva za varstvo zakonitosti - zahteva vložena zoper sklep o zavrženju pravnega sredstva

## Jedro

Zahteva za varstvo zakonitosti, vložena zoper sklep, s katerim je bila zahteva za sodno varstvo zavržena (ne pa zoper odločbo, na podlagi katere je bilo o storilčevem prekršku pravnomočno odločeno), je neutemeljena.

## Izrek

Zahteva za varstvo zakonitosti se zavrne.

## Obrazložitev

A. 1. Policijska postaja Slovenske Konjice je dne 14. 1. 2007 S. K. izdala plačilni nalog zaradi prekrška po točki c sedmega odstavka 32. člena Zakona o varnosti cestnega prometa (ZVCP-1) ter mu izrekla globo v višini 250,38 EUR in tri kazenske točke. Okrajno sodišče v Slovenskih Konjicah je s sodbo PR 251/2007 z dne 17. 2. 2009 zahtevo storilca za sodno varstvo zavrnilo in potrdilo izpodbijani plačilni nalog. V spisu se nahaja tudi sklep Okrajnega sodišča v Slovenskih Konjicah ZSV 101/2009 z dne 24. 9. 2009, iz katerega je razvidno, da je sodišče zahtevo storilca za sodno varstvo zoper izpodbijani plačilni nalog kot prepozno zavrglo.

2. Zoper sklep Okrajnega sodišča v Slovenskih Konjicah ZSV 101/2009 z dne 24. 9. 2009 vlaga vrhovna državna tožilka zahtevo za varstvo zakonitosti zaradi kršitve druge alineje prvega odstavka 124. člena v zvezi z drugim odstavkom 58. člena Zakona o prekrških (ZP-1), zaradi kršitve drugega odstavka 155. člena ZP-1 ter kršitve 22. in 25. člena Ustave RS. Opozarja na okoliščine, ki vzbujajo dvom, da je bil storilec v času storitve prekrška prišteven in izpostavlja vprašanje storilčeve procesne sposobnosti. Predlaga razveljavitev izpodbijanega sklepa in vrnitev zadeve v novo odločanje.

3. Vrhovno sodišče je zahtevo za varstvo zakonitosti na podlagi drugega odstavka 423. člena Zakona o kazenskem postopku (ZKP) v zvezi s 171. členom ZP-1 poslalo storilcu, ki se o njej ni izjavil. B.

4. Vrhovna državna tožilka v zahtevi za varstvo zakonitosti opozarja na kršitve, do katerih naj bi prišlo v postopku izdaje plačilnega naloga z dne 14. 1. 2007 oziroma v postopku pred sodiščem, v katerem je bila s sodbo PR 251/2007 z dne 17. 2. 2009 storilčeva zahteva za sodno varstvo zavrnjena. Kot je razvidno iz zahteve, vrhovna državna tožilka sodbe Okrajnega sodišča v Slovenskih Konjicah PR 251/2007 z dne 17. 2. 2009 ne izpodbija. Izpodbija le sklep Okrajnega sodišča v Slovenskih Konjicah ZSV 101/2009 z dne 24. 9. 2009, s katerim je bila storilčeva kasnejša zahteva za sodno varstvo zoper izpodbijani plačilni nalog kot prepozna zavržena.

5. Ker tožilka ne izpodbija odločbe, na podlagi katere je bilo o storilčevem prekršku z dne 14. 1. 2007 pravnomočno odločeno, je Vrhovno sodišče njeno zahtevo zavrnilo (425. člen ZKP v zvezi s 171. členom ZP-1).